CELEX: 32021R0980
Language: el
Date: 2021-06-17 00:00:00
Title: Εκτελεστικός κανονισμός (ΕΕ) 2021/980 της Επιτροπής της 17ης Ιουνίου 2021 για την τροποποίηση του εκτελεστικού κανονισμού (ΕΕ) 2019/661 όσον αφορά τις απαιτούμενες πληροφορίες για την καταχώριση στο ηλεκτρονικό μητρώο το οποίο αφορά τις ποσοστώσεις που σχετίζονται με τη διάθεση υδροφθορανθράκων στην αγορά (Κείμενο που παρουσιάζει ενδιαφέρον για τον ΕΟΧ)

18.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 216/133
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/980 ΤΗΣ ΕΠΙΤΡΟΠΗΣ
         της 17ης Ιουνίου 2021
         για την τροποποίηση του εκτελεστικού κανονισμού (ΕΕ) 2019/661 όσον αφορά τις απαιτούμενες πληροφορίες για την καταχώριση στο ηλεκτρονικό μητρώο το οποίο αφορά τις ποσοστώσεις που σχετίζονται με τη διάθεση υδροφθορανθράκων στην αγορά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006 (1), και ιδίως το άρθρο 17 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2019/661 της Επιτροπής (2) καθορίζει τις απαιτήσεις για τις επιχειρήσεις των οποίων η καταχώριση στο μητρώο που δημιουργήθηκε σύμφωνα με το άρθρο 17 παράγραφος 1 του κανονισμού (ΕΕ) αριθ. 517/2014 είναι υποχρεωτική.
                  
               
                     (2)
                  
                  
                     Σύμφωνα με τον εκτελεστικό κανονισμό (ΕΕ) 2019/661, οι επιχειρήσεις που είναι εγκατεστημένες στην Ένωση πρέπει να παρέχουν στην Επιτροπή τον αριθμό καταχώρισης και αναγνώρισης οικονομικών φορέων (EORI) της επιχείρησης, κατά περίπτωση, με σκοπό την καταχώρισή τους στο μητρώο. Οι επιχειρήσεις που είναι εγκατεστημένες εκτός της Ένωσης και έχουν διορίσει αποκλειστικό αντιπρόσωπο κατά την έννοια του άρθρου 16 παράγραφος 5 του κανονισμού (ΕΕ) αριθ. 517/2014 πρέπει να παρέχουν την εν λόγω πληροφορία μόνον όσον αφορά τον αποκλειστικό αντιπρόσωπό τους. Ο αποκλειστικός αντιπρόσωπος μπορεί να διοριστεί ως αποκλειστικός αντιπρόσωπος από περισσότερες από μία επιχειρήσεις εγκατεστημένες εκτός της Ένωσης. Ως εκ τούτου, ο αριθμός EORI του εν λόγω αποκλειστικού αντιπροσώπου δεν αντιστοιχεί κατ’ ανάγκη σε μία επιχείρηση εγκατεστημένη εκτός της Ένωσης.
                  
               
                     (3)
                  
                  
                     Σύμφωνα με το άρθρο 17 παράγραφος 4 του κανονισμού (ΕΕ) αριθ. 517/2014, στο μητρώο έχουν πρόσβαση οι αρμόδιες εθνικές αρχές, συμπεριλαμβανομένων των τελωνειακών αρχών, για ενημερωτικούς σκοπούς.
                  
               
                     (4)
                  
                  
                     Κατά την επιβολή των περιορισμών και των απαγορεύσεων διάθεσης στην αγορά που ορίζονται στον κανονισμό (ΕΕ) αριθ. 517/2014, οι τελωνειακές αρχές πρέπει να είναι σε θέση να ταυτοποιούν, μέσω των αριθμών EORI, τις επιχειρήσεις που διαθέτουν στην αγορά υδροφθοράνθρακες σύμφωνα με τον εν λόγω κανονισμό. Συγκεκριμένα, ο αριθμός EORI μπορεί επίσης να διευκολύνει τους ελέγχους από τις τελωνειακές αρχές όταν αυτοί πραγματοποιούνται με ψηφιακά εργαλεία. Η ταυτοποίηση της οικείας επιχείρησης μπορεί να επιτευχθεί αν ο αριθμός EORI της είναι διαθέσιμος στο μητρώο. Ως εκ τούτου, είναι αναγκαίο να απαιτείται από κάθε επιχείρηση που είναι εγκατεστημένη εκτός της Ένωσης και έχει διορίσει αποκλειστικό αντιπρόσωπο να παρέχει τον αριθμό EORI της. Η απαίτηση προς τις εν λόγω επιχειρήσεις να παρέχουν τον αριθμό EORI του αποκλειστικού αντιπροσώπου τους θα πρέπει να αφαιρεθεί, διότι είναι περιττή.
                  
               
                     (5)
                  
                  
                     Ο εκτελεστικός κανονισμός (ΕΕ) 2019/661 θα πρέπει, συνεπώς, να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε δυνάμει του άρθρου 24 παράγραφος 1 του κανονισμού (ΕΕ) αριθ. 517/2014,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 3 παράγραφος 2 του εκτελεστικού κανονισμού (ΕΕ) 2019/661 τροποποιείται ως εξής:
            
                        1)
                     
                     
                        το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    τις πληροφορίες που αναφέρονται στην παράγραφο 1 στοιχεία δ) και θ), αλλά όσον αφορά τον αποκλειστικό αντιπρόσωπο και όχι την επιχείρηση·»
                                 
                              
                  
                        2)
                     
                     
                        προστίθεται το ακόλουθο στοιχείο ζ):
                        
                                    «ζ)
                                 
                                 
                                    τον αριθμό EORI της επιχείρησης, κατά περίπτωση.»
                                 
                              
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 150 της 20.5.2014, σ. 195.
         
            (2)  Εκτελεστικός κανονισμός (ΕΕ) 2019/661 της Επιτροπής, της 25ης Απριλίου 2019, για την εξασφάλιση της ομαλής λειτουργίας του ηλεκτρονικού μητρώου για τις ποσοστώσεις που αφορούν τη διάθεση υδροφθορανθράκων στην αγορά (ΕΕ L 112 της 26.4.2019, σ. 11).